Rooi wurmpies in suipkrip | Landbou
Ek merk op dat daar klein rooi wurmpies in die wild se suipings voorkom, veral op die inlaatklep en wanneer hulle blootgestel word aan sonlig, dan krioel dit. Hulle is sowat 2mm tot 10mm lank en lyk soos 'n stukkie vislyn. Is dit skadelik vir wildsbokke en is daar 'n middel wat ek by die drinkwater kan gooi om hulle te beperk?
Die klein “wurmpie” is die larwes van die muskietagtige vliegie van die Familie Chironomidae. Mens kan die volwasse vliegies van muskiete onderskei op grond van hulle groen kleur en die geweldige digte voelhorings van die mannetjies – dit lyk soos verestoffers.
Die wyfies, soos muskiete, lê hulle eiers in water, verkieslik stilstaande water.
Die larfies broei uit en bou ‘n soort van ‘n buisvormige skuiling met die afval wat altyd in die bodem van ‘n suipkrip teenwoordig is. Soms kruip hulle uit en dit is dan wanneer mens hulle sien. Hulle voed op die mikro-organismes wat in die water is en van die afval op die bodem. Hulle sal by die inlaatklep voorkom, veral as die water inloop, want dan is daar baie suurstof.
Die persoon wat die vraag gestel het, beskryf die larfies baie goed want dit is presies soos hulle lyk. Die larfies is onskadelik vir mens en dier en die volwasse vliegies dra ook nie siekte oor nie.
Ek gebruik die larfies as lewende kos vir my kurpertjies en hulle floreer daarop. Baie van die waterinsekte, onder andere naaldekokerlarwes vreet die wurmpies, so hulle dien ‘n goeie doel.
Behandeling is onnodig, maar as dit moet, is dit die beste om die krip leeg te laat loop, so van 7 uur die oggend, skoon te skrop en droog te laat lê tot 11 uur die oggend..
Geskryf deur: professor Joop Boomker, Parasitoloog, Fakulteit Veeartsenykunde, Universitet van Pretoria. (joop.boomker@up.ac.za)
Een kommentaar op “Rooi wurmpies in suipkrip”
Dis wat ek gekry het
26 Januarie 2016 at 06:30